เซี่ยงไฮ้คอมโพสิตปิดพุ่ง 1.37% สอดคล้องภูมิภาค
เซี่ยงไฮ้คอมโพสิตปิดพุ่ง 1.37% สอดคล้องภูมิภาค
10 พ.ย. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้พุ่งสูงขึ้น โดยดัชนีเซี่ยงไฮ้คอมโพสิตพุ่ง 42.91 จุด หรือ 1.37% ปิดที่ 3,171.28 จุด เช่นเดียวกับตลาดหุ้นในภูมิภาคที่ได้รับปัจจัยสนับสนุนจากการคาดการณ์ที่เป็นบวกเกี่ยวกับนโยบายด้านเศรษฐกิจของนายโดนัลด์ ทรัมป์ ว่าที่ประธานาธิบดีคนใหม่ของสหรัฐ
ราคาสินแร่เหล็กดีดตัวสูงขึ้นที่ตลาดสินค้าโภคภัณฑ์ต้าเหลียน ขณะที่เงินหยวนอ่อนค่าลงแตะระดับต่ำสุดในรอบ 6 ปี
ทั้งนี้ เงินหยวนปรับตัวลดลง 0.2% แตะ 6.7907 หยวนต่อดอลลาร์ในช่วงเช้านี้ตามเวลาไทย ทำสถิติต่ำสุดในรอบ 6 ปี เนื่องจากความวิตกว่า เมื่อนายโดนัลด์ ทรัมป์ เข้ารับตำแหน่งประธานาธิบดีคนใหม่ของสหรัฐ เขาจะประกาศให้จีนเป็นประเทศที่ปั่นค่าเงิน รวมทั้งความวิตกกังวลที่ว่า ทรัมป์จะออกนโยบายปิดกั้นการค้ากับจีน